František Madva

František Madva (* 14. september 1786, Skalica – † 20. august 1852) bol liečiteľ a jeden zo zakladateľov dietológie a vodoliečby na území dnešného Slovenska. 
Madva sa narodil v rodine čižmára Ondreja a matky Kristíny, rod. Šedej. Ako 10-ročného sa ho ujali skalický Milosrdní bratia, ktorí ho podporovali v rozvíjaní jeho hlavnej záľuby – zbieraní a triedení liečivých bylín. V ich lekárni sa učil spracovávať rastliny, poznávať a pripravovať lieky. Európa sa v tom čase zmietala vo víre napoleonských vojen, ktoré zasiahli aj naše územie. V skalickom kláštore bol zriadený vojenský lazaret, kde sa mladému Fraňovi naskytla príležitosť pomáhať pri ošetrovaní ranených. Keď vychodil ľudovú školu a gymnázium rozhodol sa že bude študovať teológiu, keďže štúdium medicíny bolo veľmi nákladné. V roku 1805 vstúpil v Nitre do kňazského seminára, kde bol aj o šesť rokov neskôr vysvätený za kňaza. 
Po skončení teologických štúdií pôsobil ako kaplán v Trenčíne. V tomto období sa zahĺbil do samoštúdia botaniky a všetok voľný čas venoval zbieraniu a skúmaniu rastlín. Nadobudnuté poznatky ako aj jemnocit pre holistické nazeranie na zdravie človeka začal po prvý krát zužitkovávať práve tu pri liečení svojich farníkov. Po dvoch rokoch bol preložený do Predmiera a odtiaľ jeho kroky viedli do neďalekej Nemšovej. V rokoch 1818 až 1822 bol správcom fary v Trenčianskych Tepliciach, kde sa mu otvorili nové možnosti v rozvíjaní svojej záľuby. Trenčianske Teplice boli známym kúpeľným mestečkom, kam každoročne prichádzali stovky chorých. Vďaka priateľstvu s miestnym lekárom sa Madvovi dostalo nielen mnoho odborných rád a debát ale aktívne sa zapájal do diagnostikovania a liečenia pacientov. V tomto období sa začal intenzívne venovať aj štúdiu medicíny. 
Po štyroch rokoch pôsobenia v Trenčianskych Tepliciach odišiel Madva do Nitrianskeho Rudna, ktoré sa na dlhé desaťročia stalo jeho novým domovom. S touto neveľkou hornonitrianskou dedinou bolo spojené nové obdobie Madvovho života, počas ktorého samostatne rozvíjal a uplatňoval svoje liečiteľské umenie. Madvova popularita bola samozrejme tŕňom v oku mnohých lekárov a lekárnikov a tak v roku 1845 Lekárska komora vyslala do Nitrianskeho Rudna Lajosa Arányiho, ktorý neskôr napísal najkomplexnejšie svedectvo o liečiteľskej a osvetovej činnosti Madvu v Nitrianskom Rudne. 
Spôsob akým Madva vyšetroval, bol netradičný, išlo o tzv. Irisdiagnostiku, neinvazívnu metódu diagnostiky, pri ktorej sa skúma reflexná zóna dúhoviek, zreničiek a očného bielka pacienta. Na základe dôkladného skúmania oka stanovil diagnózu a následnú liečbu. Bol zástancom toho, že z tela je potrebné odstrániť jedy, škodliviny a nestrávené zvyšky potravín. Po očiste organizmu prišli na rad liečivé bylinky z ktorých pripravoval čaje a masti. 
Do Nitrianskeho Rudna prichádzali často aj vzácni pacienti. Navštívil ho Maďarský prozaik Imre Madách, básnik János Arany, Lajos Kossuth, vedec Jozef Szinnyei i nitriansky biskup Imrich Bende. Madva bol lekárom aj štúrovskej generácie, osobne sa poznal s Ľudovítom Štúrom. Dňa 10 augusta 1847 po tatrínskom zasadaní v Čachticiach ho navštívil aj chorľavý Ctibor Zoch, Ján Francisci-Rimavský, August Horislav Škultéty a Ondrej Hodža. Z príslušníkov staršej generácie slovenských národovcov liečil Jána Hollého. 
František Madva bol národne orientovaný a mal kontakty s poprednými osobnosťami slovenského národného-obrodeneckého hnutia. Od roku 1845 bol aktívnym členom spolku Tartrín. Prelomovým rokom bol rok 1948. V týchto meruôsmych rokoch ustali návaly chorých. Revolučný pohyb neobišiel ani utiahnutého Madvu. Pri dočasnom víťazstve Maďarov sa dostal do nemilosti - vyrabovali mu byt a krátky čas bol aj väznený. V roku 1850 sa 66 ročný Madva znechutený a unavený utiahol do neďalekých Nitrianskych Sučian. Začiatkom augusta 1852 Madva ochorel a určiac si presne čas svojej smrti , zomrel 20 augusta 1852 vo veku 66 rokov. Pochovali ho 23 augusta 1852.
Referencie.
https://www.trencinregion.sk/15988/divotvorny-lekar-frano-madva
https://www.nitrianskesucany.sk/knaz-a-ludovy-liecitel-frantisek-madva-clanok/mid/429721/.html
https://www.nitrianskerudno.sk/wp-content/uploads/2020/08/DSC0028-1024x576.jpg